Mange gange ser man det ikke komme. Det spiller ingen rolle, om man befinder sig i et lukket rum eller på Christiansborgs gange blandt kolleger og andre politikere. Josephine Fock kan pludselig bryde ud i raseri, og når det sker, har hun ofte fingeren helt oppe i ansigtet på én. Flere har stået grædende tilbage.

Sådan beskriver en række kilder Josephine Fock, der på et ekstraordinært landsmøde den 1. februar efter flere ugers kampvalg blev valgt af Alternativets medlemmer som partiets nye leder.

Flere kilder fortæller for eksempel, at Josephine Fock har overfuset folk i det offentlige rum – verbalt og af og til også fysisk. De beskriver hende som uforudsigelig, manipulerende og konfliktskabende. Og mange beretter om at være blevet kørt ned psykisk.

»Hun har været fuldstændig overfusende og intimiderende i sin opførsel,« som et tidligere folketingsmedlem siger.

»Hun kan gå fra nul til 100 og eksplodere i raseri,« siger en tidligere medarbejder.

Josephines Focks første uger som politisk leder har været præget af negative historier om hendes person. Flere medier har beskrevet, hvordan Josephine Fock er upopulær blandt nogle medlemmer og ansatte i Alternativet – blandt andet på grund af sin ledelsesstil.

Samtidig har man kunnet læse om personer med tilknytning til partiet, der har meldt sig ud eller har forladt deres poster efter valget af Josephine Fock. Omvendt er det blevet betonet, at Josephine Fock nyder stor opbakning i baglandet.

Josephine Fock Født 1965 i Aarhus. Ansat i fagbevægelsen 1994-2015. Senest som sekretariatschef i OAO, Offentlige Ansattes Organisationer, 2007-2015.

Folketingsmedlem for Alternativet i Østjyllands Storkreds, 18. juni 2015–31. oktober 2018, hvor Josephine Fock bl.a. var finansordfører, retsordfører, udlændingeordfører, integrationsordfører, indfødsretsordfører og grundlovsordfører. Forkvinde for Alternativets folketingsgruppe 2015-2017.

Fra 2018-2019 ansat som direktør for integrationsafdelingen i Dansk Flygtningehjælp.

Valgt til politisk leder af Alternativet 2020.

Information har været i kontakt med 23 kilder fra forskellige dele af Danmark, der på den ene eller anden måde har arbejdet sammen med Josephine Fock i hendes tid som folketingsmedlem fra 2015-2018. Nogle har stadig tilknytning til Alternativet, andre har ikke.

De fleste kilder har udtalt sig på betingelse af anonymitet, men flere af dem har uafhængigt af hinanden beskrevet de samme hændelsesforløb over for Information. De konkrete episoder er desuden blevet forelagt andre kilder for at få hændelsesforløbet bekræftet.

Størstedelen af kilderne bekræfter billedet af Josephine Fock som en kollega og leder, der kan være ubehagelig at arbejde med.

Information har desuden set en række interne mails sendt mellem folketingsmedlemmer, hovedbestyrelsen, ansatte på Christiansborg og medarbejdere i Alternativets landssekretariat. Mailene er skrevet i perioden 2016-2017, hvor Josephine Fock som gruppeforperson var en del af den daglige politiske ledelse. Mailene indeholder klager over hendes adfærd samt konkrete hændelser, hvor afsender mener, hun har skabt konflikter og talt usandt om kolleger.

Nogle af mailene beskriver, at ansatte har været bange, nervøse eller haft ondt i maven over at møde på arbejde som følge af Josephine Focks hårde ledelsesstil. De kan ikke citeres af hensyn til kildebeskyttelse, men dokumenterer, at konflikten i Alternativet ikke er opstået i kølvandet på partiets formandsvalg. Den har eksisteret i årevis.

Oplysningerne i denne artikel er blevet forelagt Uffe Elbæk, som er vidende om episoderne. Nogle har han overværet, mens han har haft kendskab til andre i sin egenskab af partileder. Han har ikke yderligere kommentarer.

Josephine Fock har set denne artikel før publicering og skriver i en mail:

»Jeg er naturligvis dybt berørt over de påstande, som fremføres i artiklen. Jeg har flere gange erkendt, at jeg ikke var den bedste version af mig selv på det tidspunkt på grund af de mange personsager, der var, og det store pres, vi alle var underlagt. Men jeg kan ikke genkende det billede og de situationer, som Information tegner af mig.«

Information tegner her et portræt af den tidligere fagforeningskvinde, der nu er strøget til tops i det lille parti.

’Bitch, don’t kill my vibe’

En januardag i 2017 havde en ansat hos Alternativet delt et opslag på partiets sociale medier med ordene »bitch, don’t kill my vibe«. Opslaget var en reference til rapperen Kendrick Lamars storhit, som Dansk Ornitologisk Forening brugte som ordspil i en kampagne for bevarelsen af fuglearten viben. Med opslaget ville Alternativet vise, at partiet bakkede op om budskabet.

Josephine Fock blev imidlertid så rasende over brugen af ordet »bitch«, at hun hev medarbejderen fra kontoret og ud på gangen, hvor hun råbte ad personen og efterlod vedkommende »meget rystet« tilbage, siger en tilstedeværende kilde.

Episoden chokerede de tilstedeværende, fortæller i alt fire kilder uafhængigt af hinanden.

»Vi var flere, der stak hovederne ud af vores kontorer, og ikke forstod, hvad der skete. Vores kollega fik simpelthen et møgfald midt i plenum,« siger den ene om episoden.

Noget lignende skete en sommer, da partiet skulle skifte kontorpladser. En medarbejder havde lavet et udkast til ny kontorfordeling, men Josephine Fock var utilfreds med forslaget og overfusede medarbejderen midt på gangen og gav personen »en ordentlig skideballe«, som en kilde formulerer det.

»Hun fulgte efter ham ind på kontoret, smækkede døren og råbte og skreg ad ham,« siger vedkommende.

Det bekræftes af tre andre.

Josephine Focks vrede i situationen skyldtes, at hun ikke ville have et ringere kontor end det, Uffe Elbæk skulle sidde i, fortæller en kilde.

»Vi var mange ansatte, og vi havde kun få kontorer, så vi var nødt til at rykke sammen og være flere på hvert kontor,« siger kilden.

Et tidligere folketingsmedlem fortæller, at Josephine Fock engang overfusede vedkommende foran andre partiers ordførere. Det skete, mens Folketinget behandlede et lovforslag, som folketingsmedlemmet var ordfører på. Vedkommende skulle snart på talerstolen, men måtte i stedet forlade salen med en vred Josephine Fock i hælene. Selv om folketingsmedlemmet fortrak til et mødeværelse, fulgte Josephine Fock efter og fortsatte med at skælde ud.

»Jeg tror ikke, at hun i dag ville kunne huske den episode. Det er en stil, som er naturlig for hende,« siger det tidligere folketingsmedlem.

I september 2018 forlod Josephine Fock Alternativets folketingsgruppe til fordel for en stilling som direktør i Dansk Flygtningehjælp, hvor hun efterfølgende var ansat i et års tid.

Alternativets landsmøde i Odense i 2015. Asbjørn Sand

En række kilder beretter, at Josephine Fock i flere situationer også har rusket i folk, når hun er blevet vred. Eksempelvis under Alternativets årsmøde i Odense i 2015. På et tidspunkt blev Josephine Fock så utilfreds med ordstyreren, at hun omme bag scenen ruskede i vedkommende og gav en skideballe »af en anden verden«, som en tilstedeværende kilde fortæller. Det bekræftes af to andre tilstedeværende kilder uafhængigt af hinanden.

En anden tilføjer, at »hun har rusket i frivillige og gjort folk bange, hvis de ikke gav sig 100 procent«, hvilket bekræftes af andre kilder.

I alt beskriver fire kilder over for Information, at de med egne øjne har set Josephine Fock gribe fysisk fat i folk, når hun er blevet vred på dem. En femte kilde tilføjer, at han ikke selv har oplevet Josephine Fock ruske i andre, men at »hun er fysisk grænseoverskridende«.

»Hun kan være helt oppe i ansigtet på én med sin finger og stå og råbe,« siger kilden.

Josephine Fock skriver til Information, at »de konkrete personsager er løst, og jeg har ingen intentioner om at videreføre potentielle konflikter. Derfor ønsker jeg ikke at kommentere nogen af anklagerne. De mennesker, som stadig måtte have en konflikt med mig, vil jeg meget gerne mødes og snakke med, så vi kan se fremad. Eventuelle fortsatte personkonflikter skal på ingen måde overskygge Alternativets projekt. Jeg har fået et stort mandat fra medlemmerne til at videreføre Alternativet som det grønne parti, der ønsker en reel grøn omstilling af Danmark, og det er det, jeg vil arbejde for, sammen med alle dem, der vil være med«.

Blå af raseri

Det tidligere folketingsmedlem Christian Poll, der arbejdede sammen med Josephine Fock i Folketinget, siger, at han »ikke selv har oplevet« Josephine Fock overfuse og skælde voldsomt ud på andre.

»Jeg har hørt, nogle påstå det. Men ingen vil sige, hvad det handler om. Jeg har aldrig selv oplevet noget i den retning,« siger Christian Poll, der tværtimod oplevede Josephine Fock »som en utroligt god samarbejdspartner«.

»Hun er en sindssygt dygtig forhandler, og hun er meget målrettet. Jeg er glad for, at hun skal være vores politiske leder. Hun brænder for baglandet,« siger han.

Carolina Magdalene Maier, som også sad i Folketinget med Josephine Fock, har heller aldrig overværet hende overfuse andre mennesker.

»Hun er en bestemt leder, men jeg har aldrig oplevet hende som ubehagelig,« siger hun.

En tidligere politiker, der har mødt Josephine Focks temperament, er Anders Stjernholm, som var folketingsvikar for Ulla Sandbæk fra november 2017 til marts 2018. Han ser mere temperament som noget, der kommer med jobbet.

Da det i februar 2018 kom frem, at daværende Venstre-profil Jakob Engel Schmidt havde kørt bil med kokain i blodet, slog Venstre hurtigt hånden af ham. I den forbindelse udtalte Anders Stjernholm til MetroXpress, at Venstre godt kunne være lidt mere nådige over for en mand, som havde det svært.

Den udtalelse faldt Josephine Fock for brystet.

»Hun kom ind på mit kontor blå af raseri. ’Du blåstempler spritkørsel,’ sagde hun. Jeg tænkte dengang, at det kom med jobbet som politiker, at man er temperamentsfuld. Og det gør jeg sådan set stadig,« siger han.

Ifølge kilder har Alternativet tilbudt og betalt for professionel hjælp til et folketingsmedlem, der var stresset over Josephine Focks måde at forholde sig til andre på.

Det nu tidligere folketingsmedlem, som ønsker at være anonym, bekræfter i dag at have modtaget professionel hjælp som følge af Josephine Focks hårde ledelsesstil. Vedkommende ønsker dog ikke at kommentere sagen nærmere.

Mikkel Nørskov Kjær var sekretariatschef i Alternativet fra januar 2014 til slutningen af 2017. Han blev ifølge et interview i Jyllands-Posten med daværende gruppeforperson René Gade i november 2017 »opsagt«.

Mikkel Nørskov Kjær bekræfter i dag, at han i sin tid som sekretariatschef modtog flere klager fra medarbejdere og politikere over Josephine Fock. Klagerne handlede blandt andet om, at hun overfusede medarbejdere og udtalte sig på vegne af andre ordføreres politikområder. Han har ingen yderligere kommentarer.

En målrettet dame

54-årige Josephine Fock er uddannet jurist fra Aarhus Universitet og havde i mange år været forhandlingschef i fagbevægelsen, inden hun i 2015 blev valgt ind i Folketinget efter Alternativets kanonvalg. Fra topfolk i fagbevægelsen får hun positive skudsmål.

Bente Sorgenfrey, som er ansvarlig for internationalt arbejde i Fagbevægelsens Hovedorganisation, FH, kalder Josephine Fock »en målrettet dame, der ved, hvad hun vil«.

»Hun er god til at samle folk om et projekt som for eksempel overenskomstforhandlinger. Hun har holdt pladsen i mange år, så der har været opbakning til hende,« siger Sorgenfrey.

Et lignende indtryk har Flemming Vinther, mangeårig chefforhandler for OAO, Offentligt Ansattes Organisationer, hvor Josephine Fock var sekretariatschef i otte år, inden hun kom i Folketinget. Han oplevede hende »som ekstremt professionel«:

»Hun var min højre hånd. Hun er målrettet, professionel, og ja, hun kan godt have en vis utålmodighed. Men i forhandlerkredse er det ikke en negativ værdi. Har hun kant? Ja. Kan man slå sig på hende? Ja, det kan man godt,« siger Flemming Vinther, som aldrig har oplevet, at Josephine Fock skulle have overfuset politikere eller ansatte.

Da Alternativets ni nye folketingsmedlemmer efter valget i 2015 skulle flytte ind på Christiansborgs grønne gang, havde partiet formuleret seks kerneværdier – blandt andet »empati« og »ydmyghed«.

Men da Josephine Fock forlod Folketinget i 2018 for at blive direktør i Dansk Flygtningehjælp, mente mange medarbejdere og folketingsmedlemmer, at hun havde forbrudt sig mod netop disse værdier.

Mange kilder erindrer, at Josephine Fock pludselig kunne finde på at råbe ad de fagmedarbejdere, Alternativet havde ansat. En af dem fortæller om at være blevet ringet op midt om natten af Josephine Fock, der »flejnede ud« over et notat, hun var utilfreds med.

Adspurgt om, hvorvidt Josephine Focks ageren i Alternativet ikke blot har skyldtes, at hun har været frustreret over manglende rammer i partiet, svarer en af Informations kilder:

»Sagtens. Vi var alle sammen bindegale på et eller andet plan, og det var meget svært at lave ledelse. Procedurer, struktur og orden manglede i Alternativet, og det var nok ikke gået i fagbevægelsen. Det er nok det, hun indimellem har kæmpet med.«

Et spor af konflikter

Flere af Informations kilder mener, at Josephine Fock har spillet en rolle i forhold til at skabe konflikter internt i partiet. De peger på partiets sommergruppemøde i 2017, hvor fronterne i ledelsen var trukket hårdt op.

For at skabe ro på de indre linjer hyrede partiet to krisekonsulenter til en pris af over 100.000 kroner. Kompromiset i magtkampen blev, at både Josephine Fock og Rasmus Nordqvist måtte trække sig fra den daglige politiske ledelse.

Kilden til konflikten var blandt andet et brev, som fem medarbejdere havde sendt til ledelsen før sommerferien, hvori de efterlyste mere struktur i hverdagen og til gengæld mindre »larm«, mindre »rod i arbejdsgangene« og mindre »festkultur«.

Brevet skulle dog ikke læses som et konfrontatorisk oprør mod ledelsen, fortæller en af afsenderne, der ønsker at være anonym, i dag. Men ifølge vedkommende og flere andre kilder brugte Josephine Fock senere brevet ved at bringe det op internt på møder i, hvad de ser som forsøg på at skabe en større konflikt i organisationen.

Kilderne vurderer, at formålet var at stække Uffe Elbæk, som på et møde tidligere på sommeren havde meldt ud, at den politiske ledelse med Uffe Elbæk, Rasmus Nordqvist og Josephine Fock skulle konstitueres på ny.

Tidligere folketingsmedlem Ulla Sandbæk og andre husker, at Rasmus Nordqvists afgang var et krav fra Josephine Fock, som ellers ikke ville trække sig som gruppeleder.

»Det skulle se ud, som om man byttede rundt på hele ledelsen. Hun truede altid med at gå til pressen, hvis ikke hun fik sin vilje. Mit indtryk var, at hun havde øjnene stift rettet mod Uffes post,« siger Ulla Sandbæk.

Udadtil blev manøvren forklaret med et behov for større fokus på klimadagsordenen, som Rasmus Nordqvist skulle varetage som partiets nye klimaordfører. I offentligheden foregik rokaden også nogenlunde fredeligt, men internt har episoden skabt modsætninger i partiet, der stadig findes i dag.

»Josephine Fock slæber et spor af konflikter efter sig,« siger en kilde.

Syv kilder fortæller også om, at Josephine Fock især kunne blive rasende på partiets pressefolk, hvis andre folkevalgte optrådte i pressen – eksempelvis i DR2’s Deadline. Og hun lagde vægt på at være ordfører for politikområder med stor mediedækning. Eksempelvis udlændingeområdet, som hun overtog fra Ulla Sandbæk.

Konflikterne i Alternativet kredser dog ikke kun om Josephine Fock. Blandt medarbejdere, politikere og medlemmer har der ofte været udtrykt stor utilfredshed med festkulturen i partiet. Særligt ledelsen under Uffe Elbæk og hans inderkreds har været stærkt kritiseret for soloridt, kammerateri og topstyring. Kritik fra blandt andre Stine Bardeleben Helles, der trak sit kandidatur til Københavns Borgerrepræsentation i protest.

»Den professionelle kerne i parti og organisation tager bevægelsen som gidsel, hver gang der er magt og indflydelse på spil,« skrev hun i august 2017 i en mail til partitoppen, som senere blev lækket til netmediet Altinget.

Flere kilder, som har bidraget til denne artikel, retter også kritik af ledelsen under Uffe Elbæk for at være for konfliktsky. De mener blandt andet, at ledelsen fejlede ved ikke at gribe ind over for problemer i organisationen – herunder Josephine Focks behandling af andre.

Uffe Elbæk har ikke ønsket at kommentere kritikken af ledelsen.

Det tidligere folketingsmedlem Pernille Schnoor, som i dag har forladt Alternativet, blev forundret, da hun skiftede fra Socialdemokratiet til liste Å og skulle samarbejde med Josephine Fock.

»Jeg skiftede jo netop fra et parti med en traditionel hård kultur. Det, som vi i Alternativet kaldte en gammelpolitisk kultur. Så jeg forventede ikke at skulle opleve noget tilsvarende i Alternativet,« siger hun i dag til Information.

Flere centrale profiler i partiet har siden Josephine Focks comeback i toppen af Alternativet trukket sig fra deres poster. Først var det Rasmus Nordqvist og Leila Stockmarr, der trak sig fra deres fremtrædende roller som henholdsvis politisk ordfører og talsperson for hovedbestyrelsen. Et par dage senere mistede Alternativet sin plads i Svendborg Byråd, da Karl Magnus Bidstrup meldte sig ud af partiet.